《催雪 绿华馆赋雪蕉》
清代·戴延介

卷叶抽青，蜜蕊点素，冷色斜侵砚几。算六出花轻，恁时飞坠。

莫是玉妃夜半，把一角、绿天都装缀。回灯深处，曲屏影侧，薄寒馀几。

吟翠。展还未。便不听秋声，也无春意。又雾惹、烟笼暗飘香细。

梦断黄昏风雨，任瑟瑟、萧萧疏窗底。记那日、画笔凄迷，一幅辋川图里。

作者简介：戴延介字受滋，号竹友，安徽休宁籍， 寄居吴门（今江苏苏州）。官卮部郎中。写兰竹，神韵超逸，书学黄坚，以意趣胜。著《银藤花馆词》。